"Capsulele pot conţine cretă sau făină". Avertisment privind piaţa neagră a antiviralelor.
Raed Arafat atrage atenţia asupra antiviralelor vândute la negru. Capsulele pot conţine cretă sau făină, spune şeful DSU, şi pot fi periculoase pentru sănătate.
Întrebat despre dezvoltarea accentuată din ultima perioadă a pieţei negre a antiviralelor, Raed Arafat a spus că fenomenul este în atenţia celor de la poliţie şi "se fac acţiuni în acest sens"."Clar că achiziţia de medicamente din surse neautorizate trebuie să atragă atenţia la următorul lucru: este un fenomen foarte vechi, cutia este identică cu cutia originală, dar conţinutul este zero. Ba mai mult, conţinutul poate să fie chiar periculos pentru sănătate, adică ar putea capsulele să fie umplute cu cretă, cu făină. Se ştie acest mod de falsificare, aşa că oamenii să fie foarte atenţi: medicamentele nu se cumpără niciodată de pe internet sau de pe tarabe", spune şeful DSU.Riscul este, potrivit lui Arafat, ca oamenii să ia medicamente despre care cred că îl tratează, dar nu îl tratează, ba ar putea să îi facă mai rău.